ananddey/assamese-wiki-corpus huggingface dataset:
ক্ৰমবিকাশ

ক্ৰমবিকাশ বা বিবৰ্তন হৈছে জীৱসমষ্টিৰ পৰৱতী প্ৰজন্মত হোৱা বংশগত বৈশিষ্টসমূহৰ পৰিবৰ্তন। ক্ৰমবিকাশে প্ৰজাতি, একক জীৱ নাইবা আনৱিক, যিকোনো পৰ্যায়ৰ জৈৱিক সংগঠনত বিচিত্ৰতাৰ সৃষ্টি কৰে। প্ৰায় ৩৫০-৩৮০ নিযুত বছৰ আগৰ এটা অন্তিম সাৰ্বজনিক পূৰ্বজৰ পৰাই বৰ্তমান জীৱনৰ বিচিত্ৰতাৰ সৃষ্টি হৈছিল। ক্ৰমবিকাশৰ ইতিহাসত বাৰে বাৰে হোৱা নতুন প্ৰজাতিৰ সৃষ্টি, অন্তঃপ্ৰজাতিক ভিন্নতা আৰু প্ৰজাতিক বিলুপ্তিভৱনে ডিএনএ সজ্জাকে ধৰি বিভিন্ন বাহ্যিক আৰু জৈৱৰাসায়নিক বৈশিষ্ট্য ভাগ বতৰা কৰে। একে শেহতীয়া পূৰ্বজৰ পৰা সৃষ্ট প্ৰজাতিবোৰৰ মাজত এই বৈশিষ্টবোৰৰ সাদৃশ্য থাকে। এই বিৱৰ্তনীয় সম্পৰ্কৰ ভিত্তিত, বৰ্তমান জীৱিত প্ৰজাতি আৰু জীৱাশ্মৰ দ্বাৰা এক প্ৰকাৰৰ জৈবিক "জীৱন -বৃক্ষ"ৰ সজ্জা প্ৰস্তুত কৰিব পাৰি। জীৱাশ্ম তথ্যবোৰ হৈছে প্ৰাক বায়'জেনিক গ্ৰেফাইট, মাইক্ৰ'বিয়েল মেট ফছিল, জীৱাশ্মীভূত বহুকোষী জীৱ। জৈৱ বিচিত্ৰতাৰ বৰ্তমান সজ্জাটো নতুন প্ৰজাতিৰ সৃষ্টি আৰু প্ৰজাতিৰ বিলুপ্তিভৱনৰ দ্বাৰা গঠিত হৈছে। পৃথিৱাৰ সৰ্বমুঠ জীৱনৰ প্ৰায় ৯৯%, প্ৰায় ৫০০ নিযুত প্ৰজাতি, বিলুপ্ত হৈ গ'ল বুলি অনুমান কৰা হৈছে। বৰ্তমান পৃথিৱীত প্ৰায় ১০ ৰ পৰা ১৪ নিযুত প্ৰজাতিৰ জীৱন আছে বুলি অনুমান কৰা হয়। ইয়াৰে প্ৰায় ১.২ নিযুত প্ৰজাতিৰ (১৪%) তথ্য বিজ্ঞানীৰ ওচৰত আছে আৰু প্ৰায় ৮৬%ত কৈয়ো অধিক প্ৰজাতিৰ কোনো তথ্য আজিও আহৰণ কৰিব পৰা হোৱা নাই। বৰ্তমান জীৱিত জীৱৰ প্ৰায় ৯৯% প্ৰজাতি আসন্ন বিলুপ্তিৰ অৱস্থাত আছে বুলি অনুমান কৰা হয়।

১৯ শতিকাৰ মধ্যভাগত, চাৰ্লছ ডাৰউইনে, তেওঁৰ গ্ৰন্থ "জীৱৰ উৎপত্তি (Origin of Species, 1859)"ত ক্ৰমবিকাশৰ সূত্ৰ "প্ৰাকৃতিক নিৰ্বাচন" প্ৰকাশ কৰিছিল। কিছুমান জীৱ প্ৰতিকুল পৰিৱেশৰ লগত খাপ খাব পৰাকৈ পৰিবৰ্তন ঘটে আৰু সেইবোৰেই জীয়াই থাকিবলৈ সক্ষম হয়। ইয়াৰ তিনিটা কাৰক হৈছে:
বাহ্যক গঠন, শাৰীৰীক গঠন, আৰু আচৰণৰ ভিন্নতা থাকে,
ভিন্ন বৈশিষ্ট্য যুক্ত জীৱৰ জীয়াই থকাৰ ক্ষমতা আৰু প্ৰজনন ক্ষমতাও ভিন্ন হয়।
বৈশিষ্টবোৰ এটা প্ৰজন্মৰ পৰা পৰৱৰ্তী প্ৰজন্মলৈ পৰিবাহিত হয়।
এইদৰে এটা প্ৰজাতিৰ সদস্য সকলক পৰৱৰ্তী প্ৰজন্মৰ অধিক সক্ষম সদস্যবোৰে প্ৰতিষ্ঠাপন কৰে আৰু জৈৱভৌতিক পৰিৱেশত প্ৰজনন কৰে, এনে ক্ষেত্ৰতে পাকৃতিক নিৰ্বাচনে কাৰ্য কৰে। এনেদৰেই প্ৰাকৃতিক নিৰ্বাচন প্ৰক্ৰিয়া সৃষ্টি হয় আৰু জীৱবোৰে প্ৰদৰ্শন কৰা কাৰ্যকৰী নীতিৰ বাবে যোগ্য বিবেচিত হোৱা বৈশিষ্টবোৰ সংৰক্ষিত হয়। প্ৰাকৃতিক নিৰ্বাচন হৈছে সমাযোজনৰ এক মাত্ৰ জ্ঞাত কাৰণ, কিন্তু ই ক্ৰমবিৱৰ্তনৰ একমাত্ৰ কাৰণ নহয়। ক্ষুদ্ৰক্ৰমবিকাশৰ অন্য কাৰকবোৰ হৈছে মিউটেছন আৰু জিনীয় কলম।

প্ৰাকৃতিক নিৰ্বাচনৰ গুৰুত্ব ক্ৰমবিকাশৰ এটা কাৰণ হিচাপে জীৱবিজ্ঞানৰ অন্য শাখাবোৰত গ্ৰহণ কৰা হয়। বিজ্ঞানীসকলে ক্ৰমবিকাশ জীৱবিদ্যাৰ বিভিন্ন দিশৰ অধ্যয়ন, মতবাদৰ সৃষ্টি আৰু পৰীক্ষণ, জীৱবৈজ্ঞানিক সূত্ৰ আৰু সূত্ৰীয় জীৱবিজ্ঞানৰ গাণিতীক আৰ্হি নিৰ্মাণ, নিৰীক্ষণৰ পৰা প্ৰাপ্ত তথ্যৰ ব্যৱহাৰ, আৰু পৰীক্ষাগাৰ আৰু বাস্তৱজগতত পৰীক্ষা-নিৰীক্ষা কৰে।

তথ্য সংগ্ৰহ

শ্ৰেণী:ক্ৰমবিকাশ
শ্ৰেণী:জীৱবিজ্ঞানৰ তত্ত্ব
চাবেৰ আবৰ

চাবেৰ আবৰ (ফাৰ্চী: صابر اَبَر; জন্ম ৮ জুন, ১৯৮৪) হৈছে এজন ইৰানী অভিনেতা, পৰিচালক আৰু লেখক। অস্কাৰ বঁটা বিজয়ী পৰিচালক আছগৰ ফাৰহাদীৰদ্বাৰা পৰিচালিত এবাউট এল্মী (২০০৮) চলচ্চিত্ৰত কৰা অভিনয়ৰ বাবে তেওঁ আটাইতকৈ বেছি পৰিচিত। তেওঁ দুখন ক্ৰিষ্টাল চিমৰ্গ আৰু দুটা হাফেজ বঁটাৰ মনোনয়ন লাভ কৰাৰ উপৰি, দুটা ইৰান চিনেমা চেলিব্ৰেশ্যন বঁটা আৰু এটা ইৰান ফিল্ম ক্ৰিটিকছ এণ্ড ৰাইটাৰ্ছ এছ’চিয়েচন বঁটাকে ধৰি বিভিন্ন সন্মান লাভ কৰিছে।

কৰ্মজীৱন

অভিনয় জীৱন

আবৰে প্ৰথম অৱস্থাত শিশুসকলৰ টিভি অনুষ্ঠান ৰেইনব’ আৰু ইন ১০০ ছেকেণ্ডচ নামৰ এটা গেম শ্ব’ৰ দৰে টেলিভিছন কাৰ্যসূচীৰ আঁত ধৰি নিজৰ কেৰিয়াৰ আৰম্ভ কৰিছিল। পৰৱৰ্তী সময়ত তেওঁ মোহসেন মাখমালবাফৰ শ্বাৰে জোবালে চলচ্চিত্ৰত অভিনয় কৰি স্বীকৃতি লাভ কৰে। ২০০৬ চনত তেওঁ মিনায়ে শ্বাহৰ-এ খামুশ চলচ্চিত্ৰত ইজ্জৎউল্লাহ ইণ্টিজামীৰ সৈতে এজন চালকৰ চৰিত্ৰত অভিনয় কৰে আৰু এই চৰিত্ৰটোৰ বাবে তেওঁ শ্ৰেষ্ঠ সহ-অভিনেতাৰ ক্ৰিষ্টাল চিমৰ্গ বঁটাৰ মনোনয়ন লাভ কৰে। দায়েৰে জাংগী (২০০৭) চলচ্চিত্ৰত আবৰৰ প্ৰতিভাই সকলোৰে দৃষ্টি আকৰ্ষণ কৰে আৰু ইয়াৰ পিছতে তেওঁক আছগৰ ফাৰহাদীৰ এবাউট এল্মী চলচ্চিত্ৰত এটা চৰিত্ৰৰ বাবে প্ৰস্তাৱ দিয়া হয়। এই চলচ্চিত্ৰখনে ইতিবাচক সমালোচনা লাভ কৰিছিল, যেনে ডেভিদ বৰ্ডৱেলে ইয়াক এখন উৎকৃষ্ট কৃতি বুলি অভিহিত কৰিছিল। আবৰে ইয়াত "আলিৰেজা" নামৰ চৰিত্ৰটোত অভিনয় কৰিছিল, যাৰ বাগদত্তা নিৰুদ্দেশ হয়। এই চৰিত্ৰটোৱে তেওঁক ফজ্ ৰ আন্তঃৰাষ্ট্ৰীয় চলচ্চিত্ৰ উৎসৱত আন এখন মনোনয়ন আনি দিছিল।

চাবেৰে হিচ (২০০৯), নখোধী (২০০৯), থাৰ্টিন ৫৯ (২০১০) আৰু এণতেহায়ে খিয়াবানে হাশ্বতম (২০১০) চলচ্চিত্ৰতো অভিনয় কৰিছে আৰু আয়েণে-হায়ে ৰুবেৰু (২০১০) চলচ্চিত্ৰত এক চুটি অতিথি চৰিত্ৰত ভূমুকি মাৰিছিল।

তেওঁ দা ফ্ৰগ ধাৰাবাহিকত মুখ্য চৰিত্ৰত অভিনয় কৰিছে।

থিয়েটাৰ জীৱন

ফাৰহাদ আঈশ্বৰদ্বাৰা পৰিচালিত কাৰগাদান (২০০৮) নাটকত আবৰে ফাৰহাদ আঈশ্ব, মেহদী হাশেমী আৰু শ্বাহাব হোছেইনীৰ দৰে প্ৰসিদ্ধ অভিনয় শিল্পীৰ সৈতে অভিনয় কৰিছিল। ইয়াৰ উপৰি তেওঁ ৰেজা গুৰান পৰিচালিত দাস্তান-এ এক পেলেকান (২০০৯), হোমায়ুন ঘানিজাদেহ পৰিচালিত কেলিগুলা (২০১০), আৰু আলী নাৰ্গেশ্ব নেজাদ পৰিচালিত জিৰে-বাণ্ডিয়ে পাৰে খোৰুচ বৰায়ে চুগৱাৰী (২০১১) নাটকতো অভিনয় কৰিছে। ২০১০ চনত চাবেৰে নিজে ভাভ-হা ভা ভিৰগুল-হা নামৰ নাটকখন পৰিচালনা কৰিছিল।

সাহিত্য ৰচনা

আবৰে সমগ্ৰ ইৰানৰ আইতাসকলৰ ওপৰত ভিত্তি কৰি "টু চেভেন হাউচেচ এৱে" নামৰ এখন দ্বিভাষিক গ্ৰন্থ ৰচনা কৰিছিল, যিখন তেহৰানৰ ইঞ্জা, মিডল অৱ দা টাউন প্ৰকাশনে প্ৰকাশ কৰিছিল। ইয়াৰ উপৰি চাবেৰ আবৰক কেন্দ্ৰ কৰি হোৱা বিভিন্ন বিতৰ্কক লৈ ছালৰ বিলৰদ্বাৰা লিখিত চাবেৰ আবৰ, দা কষ্ট অৱ প্লেয়িং নামৰ এখন ই-বুকো প্ৰকাশ পাইছে।

তথ্যসূত্ৰ

বাহ্যিক সংযোগ

Saber Abar at Iranian Movie Database

শ্ৰেণী:সাহিত্যিক
শ্ৰেণী:অভিনেতা
শ্ৰেণী:ফটোগ্ৰাফাৰ
শ্ৰেণী:ইৰানৰ ব্যক্তি
মৰিয়ম আষ্টিন অথবা হীৰা বৰুৱা

মৰিয়ম আষ্টিন অথবা হীৰা বৰুৱা হৈছে অৰূপা পটঙ্গীয়া কলিতাৰ দ্বাৰা ৰচিত ২০১৪ বৰ্ষৰ সাহিত্য অকাডেমি বঁটা প্ৰাপ্ত এখন চুটিগল্পৰ সংকলন। গ্ৰন্থখন ২০১১ চনৰ পৰা ২০১২ ৰ ভিতৰত লেখা। চন্দ্ৰ প্ৰকাশনে ২০১২ চনত এই গ্ৰন্থখন প্ৰথম প্ৰকাশ কৰে।

লেখিকাৰ চমু পৰিচয়

অৰূপা পটংগীয়া কলিতা অসমৰ এগৰাকী প্ৰসিদ্ধ ঔপন্যাসিক তথা গল্পকাৰ। তেওঁৰ গ্ৰন্থসমূহৰ ভিতৰত মৃগনাভি, অয়নান্ত, আদি উল্লেখযোগ্য। তেওঁৰ সাহিত্যিক অৱদানৰ বাবে ভাৰতীয় ভাষা পৰিষদৰ বঁটা, প্ৰবীণা শইকীয়া বঁটা আদিৰে সন্মানিত কৰা হৈছে। তেখেতে মৰিয়ম আষ্টিন অথবা হীৰা বৰুৱা নামৰ অসমীয়া চুটি গল্প সংকলনৰ বাবে ২০১৪ চনত সন্মানীয় সাহিত্য অকাডেমি বঁটা লাভ কৰে।

অৰূপা পটংগীয়া কলিতাই গুৱাহাটী বিশ্ববিদ্যালয়ৰ পৰা পাৰ্ল এছ বাক (Pearl S. Buck) ৰ নাৰী চৰিত্ৰসমূহৰ ওপৰত গৱেষণা কৰি ডক্টৰেট ডিগ্ৰী লাভ কৰে। বৰ্তমান তেওঁ দৰং জিলাৰ টংলা মহাবিদ্যালয়ৰ ইংৰাজী বিষয়ৰ প্ৰবক্তা ৰূপে কৰ্মনিৰ্বাহ কৰি আছে।

তথ্য সংগ্ৰহ

শ্ৰেণী:অসমীয়া গ্ৰন্থ
শ্ৰেণী:সংকলন
শ্ৰেণী:সাহিত্য অকাডেমি বঁটা প্ৰাপ্ত অসমীয়া গ্ৰন্থ
মাত্তুৰ

মাত্তুৰ (ইংৰাজী: Mattur or Mathur) ভাৰতৰ কৰ্ণাটক ৰাজ্যৰ শিৱাম'গা নগৰৰ ওচৰৰ এখন গাঁও। এই গাঁওখনৰ অধিবাসীসকলে তেওঁলোকৰ দৈনিক কথোপকথনৰ বাবে সংস্কৃত ভাষা ব্যৱহাৰ কৰে।

মাত্তুৰত এটা ৰাম মন্দিৰ, এটা শিৱালয়, সোমেশ্বৰ মন্দিৰ আৰু লক্ষ্মীকেশৱ মন্দিৰ আছে।

মাত্তুৰৰ গাতে লগা থকা হ'ছাহাল্লি গাঁৱৰো বৈশিষ্ট্য মাত্তুৰৰ সৈতে প্ৰায় একেধৰণৰ। হ'ছাহাল্লি গাঁওখন টুংগা নদীৰ আনটো পাৰে অৱস্থিত। এই দুয়োখন গাঁৱকে প্ৰায়ে একেলগে বুজোৱা হয়।

মাত্তুৰ আৰু হ'ছাহাল্লি গাওঁদুখন গামাকা(কাহিনী কোৱা)(ইংৰাজী:Gamaka (storytelling)) শিল্প বৰ্তাই ৰখাৰ বাবে চলোৱা প্ৰচেষ্টাৰ বাবে খ্যাত। গামাকা কৰ্ণাটকৰ গীত আৰু কাহিনী পৰিবেশনৰ এক অদ্বিতীয় কলা।

এই গাঁও দুখনত স্থানীয় ভাষা হিচাপে দৈনিক কথোপকথনৰ বাবে সংস্কৃত ভাষা ব্যৱহৃত হয়। ইয়াৰ ৯০% তকৈ বেছি অধিবাসীয়ে সংস্কৃত ভাষা জানে।

তথ্যসূত্ৰ

বাহ্যিক সংযোগ

Times of India -Article about Mattur

শ্ৰেণী:ভাৰতৰ পৰ্যটনস্থলী
আদিতি পণ্ট

আদিতি পণ্ট এগৰাকী ভাৰতীয় সমুদ্ৰ বিজ্ঞানী। তেওঁ ভূবিজ্ঞানী সুদীপ্তা সেনগুপ্তাৰ সৈতে এণ্টাৰ্কটিকাত পদাৰ্পণ কৰা প্ৰথম মহিলা। তেওঁলোক ১৯৮৩ চনৰ ভাৰতৰ এণ্টাৰ্কটিকা প্ৰগ্ৰেমৰ সহায়ত এণ্টাৰ্কটিকা অভিযানৰ সুযোগ লাভ কৰিছিল। তেওঁ ৰাষ্ট্ৰীয় সমুদ্ৰ বিজ্ঞান প্ৰতিষ্ঠান, ৰাষ্ট্ৰীয় ৰাসায়নিক পৰীক্ষাগাৰ, পুনে বিশ্ববিদ্যালয় আৰু মহাৰাষ্ট্ৰ বিজ্ঞান একাডেমীৰ বিভিন্ন পদৱীত অধিষ্ঠিত আছিল।

প্ৰাৰম্ভিক জীৱন আৰু শিক্ষা

মহাৰাষ্ট্ৰৰ নাগপুৰৰ এক মাৰাঠী ব্ৰাহ্মণ পৰিয়ালত আদিতি পণ্টৰ জন্ম হৈছিল। তেওঁ ১৯৮৪ চনত ভাৰতৰ পঞ্চম এণ্টাৰ্কটিকা অভিযানৰো সদস্য আছিল।

বঁটা আৰু সন্মান

আদিতি পণ্টৰ নামত পাঁচটা পেটেণ্ট আছে আৰু তেওঁৰ ৬৭ খনতকৈ বেছি গৱেষণা পত্ৰ বিভিন্ন আন্তৰ্জাতিক গৱেষণা পত্ৰিকাত প্ৰকাশিত হৈছে।ভাৰতীয় এণ্টাৰ্কটিকা প্ৰগ্ৰেমত তেওঁ আগবঢ়োৱা অৱদানৰ স্বীকৃতি স্বৰূপে ভাৰত চৰকাৰে তেওঁক এণ্টাৰ্কটিকা বঁটা প্ৰদান কৰিছিল। এই বঁটা তেওঁ তেওঁৰ সহযোগী সুদীপ্তা সেনগুপ্তা, জয়া নৈথানী আৰু কানৱাল ভিলকুৰ সৈতে লাভ কৰিছিল। তেওঁৰ অনুসন্ধানমূলক গৱেষণাৰ বাবে এছইআৰচি বঁটা লাভ কৰিছিল। তেওঁ মহাৰাষ্ট্ৰ ছ'চাইটি ফৰ দা কাল্টিভেচন অফ চাইন্স, জেনেৰেল বডী অফ মহাৰাষ্ট্ৰ এছ'ছিয়েছন ফৰ দা কাল্টিভেচন অফ চাইন্স, জৈৱইন্ধন কমিটি আৰু ভাৰত চৰকাৰৰে জৈৱ প্ৰযুক্তি বিভাগৰ সদস্য। ইয়াৰ লগতে তেওঁ মহাৰাষ্ট্ৰ বিজ্ঞান একাডেমীৰো সভ্য।

তথ্য উৎস

বাহ্যিক সংযোগ

ৰিচাৰ্ছগেটত আদিতি পণ্ট

শ্ৰেণী:ভাৰতৰ ব্যক্তি
শ্ৰেণী:ভাৰতীয় বিজ্ঞানী
শ্ৰেণী:ভাৰতীয় মহিলা বিজ্ঞানী
শ্ৰেণী:বিংশ শতিকাৰ ভাৰতীয় মহিলা বিজ্ঞানী
লঙ্গৰকৰণ

লঙ্গৰকৰণ বা কেন্দ্ৰীকৰণ(en: Anchoring or Focalism) হৈছে একধৰণৰ বোধগত পক্ষপাতিতা য'ত এগৰাকী ব্যক্তিয়ে আহৰণ কৰা তথ্যৰ প্ৰথমাংশত অধিক গুৰুত্ব প্ৰদান কৰে।
]], লঙ্গৰকৰণৰ বিষয়ে অধ্যয়ন কৰা প্ৰথম গৱেষকসকলৰ অন্যতম
লঙ্গৰকৰণ উদ্ভৱ হয় তেতিয়া, যেতিয়া সিদ্ধান্তগঠনৰ সময়ত, কোনো ব্যক্তিবিশেষে এটা তথ্যৰ প্ৰথমতে পোৱা অংশটোক অগ্ৰাধিকাৰ দিয়ে আৰু তাৰ ওপৰত ভিত্তি কৰিয়েই পৰৱৰ্তী সিদ্ধান্তবোৰ গ্ৰহণ কৰে। লঙ্গৰৰ ওচৰত থকা বস্তু বা বিষয়বোৰ তেতিয়া লংগৰৰ অন্তৰ্ভুক্ত হয় আৰু আঁতৰত থকা বিষয়বোৰ অইন এটা দিশলৈ গতি কৰে। যেতিয়াই লঙ্গৰৰ এটা মান বা অৱস্থান নিৰ্ধাৰিত হয়, তেতিয়া নিকট ভৱিষ্যতৰ সকলো লেনদেন, যুক্তি-তৰ্ক, অনুমান আদিও সেই লঙ্গৰৰ ভিত্তিতেই আলোচিত হয়। লঙ্গৰ ব্যৱহাৰ কৰি ভৱিষ্যতৰ তথ্যপাতি নিৰ্ণয় কৰা সময়ত এই পক্ষপাতিতাটোৰ উদ্ভৱ হয়। উদাহৰণস্বৰূপে, এখন ব্যৱহৃত গাড়ীৰ প্ৰাৰম্ভিক মূল্য দৰদামৰ পূৰ্বে বা দৰদামৰ সময়ত নিৰ্ধাৰণ কৰিলে, পৰৱৰ্তী সকলো আলোচনাৰ বাবে এটা নিয়ন্ত্ৰণবিহীন কেন্দ্ৰবিন্দুৰ (arbitrary focal point) সৃষ্টি হয়। দৰদামৰ সময়ত শুনিবলৈ পোৱা মূল্যবোৰ-যিবোৰ লঙ্গৰতকৈ অৰ্থাৎ প্ৰথমতেই নিৰ্দ্ধাৰণ কৰা মূল্যটোতকৈ কম মূল্যৰ, তেন্তে সেইবোৰ মূল্য যুক্তিসংগত যেন অনুভৱ হয়। আনকি কিনোতাজনৰ বাবেও সেইয়া কম মূল্যৰ যেন লাগে। অথচ সেইটো মূল্য গাড়ীখনৰ প্ৰকৃত বজাৰ মূল্যতকৈ তুলনামূলকভাৱে বেছিহে হ'ব পাৰে।

প্ৰভাৱশালী কাৰকসমূহ

মেজাজ

এক বিস্তৰ গৱেষণাই কৈছে যে-দুখী আৰু বিষণ্ণ মন এটাই সমস্যাৰ বিস্তৃত আৰু শুদ্ধ মূল্যাঙ্কন কৰিব পাৰে। ইয়াৰ পৰিণতিহিচাপে, প্ৰাৰম্ভিক পৰ্যায়ৰ অধ্যয়নসমূহে ঠাৱৰ কৰিছিল যে, অধিক বিষণ্ণ মেজাজৰ মানুহে সুখী মানুহৰ তুলনাত লঙ্গৰকৰণক কমকৈ ব্যৱহাৰ কৰিব। অৱশ্যে শেহতীয়া অধ্যয়নে ইয়াৰ বিপৰীত মত এটাহে প্ৰদান কৰিছে। অৰ্থাৎ, সুখী বা নিৰপেক্ষ মানুহৰ তুলনাত দুখী মেজাজৰ মানুহ এজনে লঙ্গৰকৰণ ব্যৱহাৰ কৰাৰ সম্ভাৱনা বেছি।

তথ্যসূত্ৰ

শ্ৰেণী:মনোবিজ্ঞান
শ্ৰেণী:বোধগত পক্ষপাতিতা
বালি ভাষা

বালি ভাষা বা বালিনীজ ভাষা (ইংৰাজী: Balinese language / বালি ভাষা: ᬪᬵᬱᬩᬮᬶ ᬩᬲᬩᬮᬶ; Basä Bali) হৈছে এটা মালয়ো-পলিনেছিয়ান ভাষা, যি অষ্ট্ৰ'নেছিয়ান ভাষা পৰিয়ালৰ অন্তৰ্গত। ইণ্ডোনেছিয়াৰ বালি দ্বীপত থকা বালি জনসাধাৰণে এই ভাষা কয়৷ এই ভাষা বালিনীজ আৰু লেটিন দুয়োটা লিপিৰে লিখা হয়৷ বেছিভাগ বালি ভাষীয়ে ইণ্ডোনেছিয়ান ভাষাও ব্যৱহাৰ কৰে। ২০০০ চনৰ ৰাষ্ট্ৰীয় লোকপিয়লত ৩৩ লাখ লোকে বালি ভাষা কয়, অৱশ্যে বালি সাংস্কৃতিক সংস্থাই ২০১১ চনত অনুমান কৰিছিল যে এতিয়া দৈনন্দিন জীৱনত বালি ভাষা ব্যৱহাৰ কৰা লোকৰ সংখ্যা ১০ লাখৰ তলত। ভাষাটোক Glottolog দ্বাৰা "বিপন্ন নহয়" হিচাপে শ্ৰেণীভুক্ত কৰা হৈছে। বালি ভাষাৰ মূল উপভাষা দুটা, হাইলেণ্ড উপভাষা আৰু লোলেণ্ড উপভাষা।
শ্ৰেণীবিভাজন

বালিনীজ হৈছে মালয়ো-পলিনেছিয়ান শাখাৰ অন্তৰ্গত অষ্ট্ৰ'নেছিয়ান ভাষা। মালায়ো-পলিনেছিয়ানৰ ভিতৰত ই বালি–ছাছাক–ছুম্বাৱা উপগোটৰ অংশ। আভ্যন্তৰীণভাৱে বালিৰ তিনিটা সুকীয়া প্ৰজাতি আছে; হাইলেণ্ড বালি, লোলেণ্ড বালি, আৰু নুছা পেনিডা বালি।

জনগাঁথনি

২০০০ চনৰ লোকপিয়ল অনুসৰি ইণ্ডোনেছিয়াৰ ৩৩ লাখ লোকে বালি ভাষা কয়, মূলতঃ ই বালি দ্বীপ আৰু ইয়াৰ আশে-পাশে থকা অঞ্চলত কেন্দ্ৰীভূত।

২০১১ চনত বালি সাংস্কৃতিক সংস্থাই অনুমান কৰিছিল যে বালি দ্বীপত এতিয়াও দৈনন্দিন জীৱনত বালি ভাষা ব্যৱহাৰ কৰা লোকৰ সংখ্যা ১০ লাখতকৈ অধিক নহয়, কিয়নো চহৰ অঞ্চলত তেওঁলোকৰ পিতৃ-মাতৃয়ে কেৱল ইণ্ডোনেছিয়ান ভাষা বা আনকি ইংৰাজীক বিদেশী ভাষা হিচাপেহে প্ৰৱৰ্তন কৰে, আনহাতে প্ৰতিষ্ঠান আৰু গণমাধ্যমত দৈনন্দিন কথা-বতৰা নোহোৱা হৈ গৈছে। বালি ভাষাৰ লিখিত ৰূপ ক্ৰমান্বয়ে অচিনাকি হৈ পৰিছে আৰু বেছিভাগ বালিয়েই বালিন ভাষাক কেৱল মৌখিক যোগাযোগৰ মাধ্যম হিচাপে ব্যৱহাৰ কৰে, প্ৰায়ে দৈনন্দিন ভাষণত ইয়াক ইণ্ডোনেছিয়ান ভাষাৰ সৈতে মিহলাই দিয়ে। কিন্তু বালি দ্বীপৰ বাহিৰৰ প্ৰব্ৰজন অঞ্চলত বালি ভাষাৰ ব্যাপক ব্যৱহাৰ হয় আৰু ভাষাটোৰ অস্তিত্ব ৰক্ষাত ই গুৰুত্বপূৰ্ণ ভূমিকা পালন কৰে বুলি বিশ্বাস কৰা হয়।

উপভাষা

বালিন ভাষাৰ ২টা মূল উপভাষা আছে, হাইলেণ্ড উপভাষা আৰু নিম্নভূমি উপভাষা। দুয়োটা উপভাষাৰ মাজৰ পাৰ্থক্য শব্দভাণ্ডাৰ, ধ্বনিবিজ্ঞান আৰু ৰেজিষ্টাৰৰ ব্যৱহাৰ (যেনে হাই ৰেজিষ্টাৰ বনাম কম ৰেজিষ্টাৰ)ৰ বৈচিত্ৰ্যত। হাইলেণ্ড উপভাষা, যাক বালি আগা উপভাষা বুলিও কোৱা হয়, উচ্চ ৰেজিষ্টাৰৰ অনুপস্থিতিৰ পৰা কেইটামান আছে আনহাতে নিম্নভূমিৰ উপভাষাই উচ্চ ৰেজিষ্টাৰ আৰু নিম্ন ৰেজিষ্টাৰ দুয়োটাকে চিনাক্ত কৰে।

লিখন ব্যৱস্থা

বালি ভাষা দুটা ভিন্ন লেখা পদ্ধতিত লিখা হৈছে: বালি লিপি আৰু আধুনিক যুগত লেটিন লিপি।

বালি লিপি

বালি লিপি ভাৰতৰ ব্ৰাহ্মী লিপিৰ পৰা উদ্ভৱ হৈছে। প্ৰাচীন জ্ঞাত শিলালিপি খৃষ্টাব্দ নৱম শতিকাৰ।

আজিৰ দিনত বালিৰ লিপিৰ সৈতে পৰিচিত মানুহ কমেইহে আছে। বালি লিপি জাভা লিপিৰ সৈতে প্ৰায় একে।

লেটিন বৰ্ণমালা

আজি বালিৰ বিদ্যালয়ত টুলিছান বালি নামেৰে জনাজাত লেটিন বৰ্ণমালাৰে পাঠদান কৰা হয়।

তথ্যসূত্ৰ

শ্ৰেণী:ভাষা
য়ায়ই কুচামা

য়ায়ই কুচামা (草間 彌生, , জন্ম ২২ মাৰ্চ ১৯২৯) এগৰাকী জাপানী সমসাময়িক শিল্পী যি মুখ্যতঃ ভাস্কৰ্য আৰু ইনষ্টলেচনৰ কাম কৰে। তেওঁ চিত্ৰাংকন (পেইণ্টিং), পাৰ্ফমেঞ্চ, ভিডিঅ’ কলা, ফেশ্বন, কবিতা, কল্পকাহিনী আৰু অন্যান্য কলাতো সক্ৰিয়। তেওঁৰ কাম ধাৰণামূলক কলাৰ ওপৰত আধাৰিত আৰু ই নাৰীবাদ, মিনিমেলিজম, অতিবাস্তৱবাদ, আৰ্ট ব্ৰুট, পপ আৰ্ট, আৰু বিমূৰ্ত অভিব্যক্তিবাদৰ কিছুমান গুণ প্ৰদৰ্শন কৰে; লগতে এই সৃষ্টিসমূহ আত্মজীৱনীমূলক, মানসিক আৰু যৌন সমলৰ সৈতে সংযোজিত। তেওঁক জাপানৰ পৰা ওলাই আহি কাম কৰা আটাইতকৈ গুৰুত্বপূৰ্ণ জীৱিত শিল্পী হিচাপে পৰিগণিত হৈছে। তেওঁ বিশ্বত সৰ্বাধিক বিক্ৰী হোৱা মহিলা শিল্পী আৰু লগতে বিশ্বৰ আটাইতকৈ সফল জীৱিত শিল্পী।

তেওঁৰ কামে তেওঁৰ সমসাময়িক এণ্ডি ৱাৰহোল আৰু ক্লেছ ওল্ডেনবাৰ্গ আদি শিল্পীৰ কামৰ ওপৰত প্ৰভাৱ পেলাইছে।

কুচামা মাৎসুমোটোত ডাঙৰ দীঘল হৈছিল, আৰু নিহোঙ্গা নামৰ পৰম্পৰাগত জাপানী চিত্ৰকলা শৈলীত এবছৰৰ বাবে কিয়োটো চিটি ইউনিভাৰ্চিটি অফ আৰ্টছত প্ৰশিক্ষণ লৈছিল। তেওঁ আমেৰিকান এবষ্ট্ৰেক্ট ইম্প্ৰেছনিজমৰ দ্বাৰা অনুপ্ৰাণিত হৈছিল। ১৯৫৮ চনত তেওঁ নিউয়ৰ্ক চহৰলৈ যায় আৰু ১৯৬০ৰ গোটেই দশকজুৰি তেওঁ নিউয়ৰ্কৰ এভাণ্ট-গাৰ্ডৰ পপ-আৰ্ট আন্দোলনৰ অংশ আছিল।

১৯৬০ৰ দশকৰ শেষৰ ফালে হিপ্পি প্ৰতিসংস্কৃতিক আঁকোৱালি লৈ ইয়াৰ সৈতে মিল ৰাখি তেওঁ কেইবাটাও অনুষ্ঠানৰ শৃংখলা আয়োজন কৰিছিল, য’ত উলংগ অংশগ্ৰহণকাৰীসকলৰ শৰীৰত উজ্জ্বল ৰঙৰ পোলকা ডট অংকন কৰি তেওঁ জনসাধাৰণৰ দৃষ্টি আকৰ্ষণ কৰিছিল। তেওঁ ৭০ৰ দশকত এনে এটা সময়ৰ অভিজ্ঞতাৰ সন্মুখীন হৈছিল, য’ত তেওঁৰ কাম মানুহে পাহৰি গৈছিল, কিন্তু ১৯৮০ৰ দশকত আগ্ৰহৰ পুনৰুজ্জীৱিত হোৱাৰ ফলত তেওঁৰ কলা পুনৰ জনসাধাৰণৰ দৃষ্টিগোচৰ হৈছিল। কুচামাই ১৯৫০-ৰ দশকৰপৰা ২০২০লৈ বিশ্বৰ বিভিন্ন সংগ্ৰহালয়ত কলা সৃষ্টি অব্যাহত ৰাখিছে।

কুচামাই মানসিক স্বাস্থ্য বিষয়ত মুকলিকৈ আলোচনা কৰে। তেওঁ ১৯৭০ চনৰপৰা এটি মানসিক স্বাস্থ্য কেন্দ্ৰত বাস কৰি আহিছে, প্ৰতিদিনে এই স্থান এৰি তেওঁ ইয়াৰ ওচৰতে থকা নিজৰ ষ্টুডিঅ’লৈ যায়। তেওঁৰ মতে, কলা তেওঁৰ মানসিক সমস্যাবোৰ প্ৰকাশ কৰাৰ সৰ্বোত্তম মাধ্যম। ২০১২ চনৰ এটি সাক্ষাৎকাৰত তেওঁ কৈছে; মই প্ৰতিদিনে দুখ, উদ্বেগ আৰু ভয়ৰ সৈতে যুঁজ দিওঁ, আৰু মোৰ ৰোগৰ পৰা সকাহ পোৱাৰ একমাত্ৰ উপায় হৈছে মই সৃষ্টিশীল হৈ থকা। তেওঁ পুনৰ কৈছে; মই কলাৰ সৈতে এটি যোগসংযোগ স্থাপন কৰিছিলোঁ; আৰু কেনেবাকৈ এটা পথ আৱিষ্কাৰ কৰিছিলো যিয়ে মোক জীয়াই থাকিবলৈ প্ৰেৰণা দিছে।

তথ্যসূত্ৰ

শ্ৰেণী:চিত্ৰশিল্পী
শ্ৰেণী:জাপানৰ ব্যক্তি
উত্তৰ-পূব ভাৰতৰ মানৱ অধিকাৰ বিষয়সমূহ

উত্তৰ-পূব ভাৰতৰ মানৱ অধিকাৰ বিষয়সমূহ (ইংৰাজী: Human s issues in northeast India) সংবাদ মাধ্যমত আৰু মানৱ অধিকাৰ কৰ্মীসকলে বহুলভাৱে প্ৰকাশ কৰি আহিছে। উত্তৰ-পূব ভাৰত বুলিলে ভাৰতৰ একেবাৰে উত্তৰ-পূব দিশত অৱস্থিত অৰুণাচল প্ৰদেশ, অসম, মণিপুৰ, মেঘালয়, মিজোৰাম, নাগালেণ্ড, ছিকিম আৰু ত্ৰিপুৰা ৰাজ্যৰ লগতে উত্তৰ পশ্চিমবঙ্গৰ কিছু অংশক (দাৰ্জিলিং, জলপাইগুড়ি আৰু কোচবিহাৰ জিলা) বুজায়।

পটভূমি

১৯৪০-ৰ দশকৰ শেষৰ ফালৰ পৰা এই অঞ্চলত এক অবিৰত বিচ্ছিন্নতাবাদী সংগ্ৰাম চলি আহিছে, যাৰ ফলত ই দক্ষিণ এছিয়াৰ আটাইতকৈ দীৰ্ঘদিনীয়া বিচ্ছিন্নতাবাদী সংগ্ৰাম হিচাপে পৰিগণিত হৈছে। এই সংগ্ৰামবোৰত বিভিন্ন নৃগোষ্ঠীয় গোট আৰু ৰাজ্যসহ একাধিক পক্ষ জড়িত হৈ আছে, যাৰ একাংশই ভাৰতৰ পৰা সম্পূৰ্ণ স্বাধীনতা বিচাৰে আৰু আন একাংশই ৰাজ্যসমূহৰ পুনৰ্গঠনৰ দাবী জনায়।

উত্তৰ-পূৰ্বাঞ্চলৰ ৰাজ্যসমূহৰ ভিতৰত বিদ্যমান আঞ্চলিক সংঘাতসমূহৰ ভিতৰত মণিপুৰ আৰু নাগালেণ্ড, নাগালেণ্ড আৰু অসম, মেঘালয় আৰু অসম, আৰু মিজোৰাম আৰু অসমৰ সংঘাত অন্যতম। এইবোৰ প্ৰায়ে ঐতিহাসিক সীমা বিবাদ আৰু ভিন্ন নৃগোষ্ঠীয়, জনজাতীয় বা সাংস্কৃতিক সম্পৰ্কৰ ওপৰত আধাৰিত। উত্তৰ-পূৰ্বাঞ্চলৰ সকলো অংশতে বহুতো বিদ্ৰোহী কাৰ্যকলাপ আৰু আঞ্চলিক আন্দোলন দেখা গৈছে, যিবোৰ প্ৰায়ে প্ৰতিখন ৰাজ্যৰ বাবে স্বকীয় চৰিত্ৰৰ। সশস্ত্ৰ বাহিনী আৰু অৰ্ধসামৰিক বাহিনীৰ সামৰিক ব্যৱস্থা আৰু ৰাজনৈতিক পদক্ষেপে এই বিদ্ৰোহসমূহৰ তীব্ৰতাৰ উঠা-নমা ঘটাইছে আৰু মিজোৰামৰ বিদ্ৰোহৰ সমাধানৰ দিশত লৈ গৈছে।

এই অঞ্চলত ভাৰতীয় বাহিনীৰ দ্বাৰা সংঘটিত মানৱ অধিকাৰ উলংঘনৰ ঘটনাবোৰ প্ৰায়ে সশস্ত্ৰ বাহিনী (বিশেষ ক্ষমতা) আইন, ১৯৫৮-ৰ অধীনত নিৰাপত্তা বাহিনীক প্ৰদান কৰা ৰেহাইৰ (immunity) সৈতে জড়িত বুলি ধৰা হয়। 'হিউমেন ৰাইটছ ৱাচ'-এ এই আইনখনক "ৰাষ্ট্ৰীয় দুৰ্ব্যৱহাৰ, উৎপীড়ন আৰু বৈষম্যৰ আহিলা" বুলি সমালোচনা কৰিছে।

'চাউথ এছিয়ান হিউমেন ৰাইটছ ডকুমেণ্টেশ্যন চেণ্টাৰ'-এ যুক্তি দিয়ে যে চৰকাৰে অধিক বল প্ৰয়োগৰ বাবে জনোৱা আহ্বানটোৱেই সমস্যাটোৰ এটা অংশ।

'ইনষ্টিটিউট ফৰ ডিফেন্স ষ্টাডিজ এণ্ড এনালাইছিছ'-ৰ এটা প্ৰতিবেদনত আইনখন পাছ হোৱাৰ পিছৰে পৰা মণিপুৰত নিৰাপত্তা বাহিনীৰ দ্বাৰা সাধাৰণ নাগৰিকৰ ওপৰত কৰা হিংসাৰ একাধিক ঘটনা আঙুলিয়াই দিয়া হৈছে। প্ৰতিবেদনখনত উল্লেখ কৰা হৈছে যে স্থানীয় বাসিন্দাসকলে বিশ্বাস কৰে যে নিৰাপত্তা বাহিনীক দিয়া ৰেহাইৰ ব্যৱস্থাই তেওঁলোকক অধিক নিৰ্দয়ভাৱে কাম কৰিবলৈ উদগণি দিয়ে।

উদাহৰণ

২০১২ চনৰ ২০ জুলাইত অসমৰ কোকৰাঝাৰ জিলাত বড়ো জনগোষ্ঠী আৰু বঙালীভাষী মুছলমান প্ৰব্ৰজনকাৰীসকলৰ মাজত হিংসাত্মক সংঘৰ্ষৰ সূত্ৰপাত ঘটে। জুলাই মাহত এই সংঘৰ্ষত অতি কমেও ৪০-৪৫ জন লোকৰ মৃত্যু হয় আৰু প্ৰায় ১,৭০,০০০ লোক স্থানান্তৰিত হ'বলগীয়া হয়। হিউমেন ৰাইটছ ৱাচৰ মতে, এই যুঁজৰ বাবে কঠোৰ সান্ধ্য আইন জাৰি কৰা হৈছিল আৰু আৰক্ষীক সান্ধ্য আইন উলংঘাকাৰীৰ বিৰুদ্ধে "দেখা মাত্ৰকেই গুলীওৱা"ৰ (shoot at sight) নিৰ্দেশ দিয়া হৈছিল। এই নিৰ্দেশৰ পিছত আৰক্ষীৰ গুলীচালনাৰ কেইবাটাও ঘটনা পোহৰলৈ আহিছিল।

যৌন নিৰ্যাতনৰ অভিযোগ

সামৰিক অভিযানৰ সময়ত গাঁও বা চহৰৰ পুৰুষসকলক ঘৰৰ বাহিৰত একত্ৰিত কৰা হয় আৰু মহিলাসকলক ঘৰৰ ভিতৰতে থাকিবলৈ বাধ্য কৰা হয়; তেনে সময়তে মহিলাসকলক প্ৰায়ে ধৰ্ষণ বা যৌন নিৰ্যাতন চলোৱা হয়। ইয়াৰ উপৰিও, সামাজিক কলংক আৰু প্ৰতিশোধৰ ভয়ত বেছিভাগ ধৰ্ষণৰ ঘটনাই পোহৰলৈ নাহে।

তথ্যসূত্ৰ

শ্ৰেণী:ভাৰতত ধৰ্ষণ
শ্ৰেণী:মানৱ অধিকাৰ
শ্ৰেণী:ভাৰতত নাৰীৰ অধিকাৰ
শ্ৰেণী:উত্তৰ পূব ভাৰত
শ্ৰেণী:অসম
শ্ৰেণী:অৰুণাচল প্ৰদেশ
শ্ৰেণী:মেঘালয়
শ্ৰেণী:মিজোৰাম
শ্ৰেণী:নাগালেণ্ড
শ্ৰেণী:মণিপুৰ
শ্ৰেণী:ত্ৰিপুৰা
শ্ৰেণী:ছিক্কিম
চৰ্দাৰ সিংহ

মহাৰাণা চৰ্দাৰ সিংহ (২৯ আগষ্ট ১৭৯৮ – ১৪ জুলাই ১৮৪২) আছিল মেৱাৰৰ ছিছোদিয়া ৰাজপুত শাসক(ৰাজ্য ১৮৩৮–১৮৪২)। তেওঁ দ্বিতীয় মহাৰাণা সংগ্ৰাম সিংহৰ প্ৰপৌত্ৰ আছিল, বাগুৰৰ মহাৰাজ নাথ সিংহৰ নাতি, বাগুৰৰ মহাৰাজ শিৱদন সিংহৰ পুত্ৰ যি "থিকানেদাৰ" আছিল। অৰ্থাৎ তেওঁলোকৰ পিতৃ ৰাজ্য মেৱাৰৰ অধীনত থকা বংশগত ফিফ। তেওঁৰ নিঃসন্তান পূৰ্বপুৰুষে জৱান সিংহক তেওঁৰ উত্তৰাধিকাৰী হিচাপে দত্তক লৈছিল। উত্তৰাধিকাৰীহীন হৈ মৃত্যু হোৱাৰ পিছত তেওঁৰ ভাতৃ স্বৰূপ সিংহই ৰাজত্ব কৰে।

তথ্যসূত্ৰ

শ্ৰেণী:ছিছোদিয়া বংশ
বন্দিনী (চলচ্চিত্ৰ)

বন্দিনী' ১৯৬৩ চনৰ বিমল ৰায়ৰ পৰিচালনা আৰু প্ৰযোজনাত নিৰ্মিত এখন হিন্দী নাট্যধৰ্মী ছবি। ইয়াত নূতন, অশোক কুমাৰ আৰু ধৰ্মেন্দ্ৰই অভিনয় কৰিছে । হত্যাৰ অপৰাধত যাৱজ্জীৱন কাৰাদণ্ড ভুগি থকা ছবিখনত কাৰাবন্দী হৈ থকা এগৰাকী সৰ্বদুখী, নিস্বাৰ্থ, ত্যাগী আৰু শক্তিশালী, অথচ দুৰ্বল ভাৰতীয় মহিলাৰ কাহিনী বৰ্ণনা কৰা হৈছে। তেওঁ দুজন বেলেগ বেলেগ পুৰুষৰ মাজৰ পৰা এজন বাছনি কৰিব লাগে; ইয়াৰে এজন দেৱেন্দ্ৰ (ধৰ্মেন্দ্ৰ) যি এজন মৰমিয়াল ব্যক্তি আৰু কাৰাগাৰৰ চিকিৎসক। আনজন বিকাশ (অশোক কুমাৰ), তেওঁৰ অতীতৰ এজন পুৰুষ।

এই ছবিখন জৰাসন্ধাৰ (চাৰু চন্দ্ৰ চক্ৰৱৰ্তী) বাংলা উপন্যাস “তামসী”ৰ আধাৰত নিৰ্মিত, যি এজন প্ৰাক্তন কাৰা-অধীক্ষক আছিল আৰু নিজ কৰ্মজীৱনৰ অধিকাংশ সময় অধীক্ষক ৰূপে উত্তৰ বংগৰ এখন কাৰাগাৰত কটাইছিল। উপন্যাসখনত তেওঁৰ অভিজ্ঞতাৰ কাল্পনিক ৰূপ বৰ্ণিত হৈছে।

বন্দিনী বছৰৰ দশম সৰ্বাধিক উপাৰ্জনকাৰী আছিল আৰু বক্স অফিচ ইণ্ডিয়াই ছবিখনত 'ছেমি হিট' হিচাপে ঘোষণা কৰিছল। সমালোচকৰ প্ৰশংসা লাভ কৰাৰ উপৰিও সেই বছৰৰ শ্ৰেষ্ঠ ছবি আৰু শ্ৰেষ্ঠ পৰিচালক, শ্ৰেষ্ঠ অভিনেত্ৰীৰ বঁটাকে ধৰি মুঠ ছটা ফিল্মফেয়াৰ বঁটা লাভ কৰে। এতিয়াও ছবিখনত ১৯৬০ চনৰ এখন ঐতিহাসিক ছবি হিচাপে গণ্য কৰা হয়, বিশেষকৈ পৰিচালক বিমল ৰয়ৰ শেষ পূৰ্ণদৈৰ্ঘ্য ছবি হিচাপে।

বঁটা

একাদশ ৰাষ্ট্ৰীয় চলচ্চিত্ৰ বঁটা
হিন্দী ভাষাৰ শ্ৰেষ্ঠ পূৰ্ণদেৰ্ঘ্য ছবি
একাদশ ফিল্মফেয়াৰ বঁটা
শ্ৰেষ্ঠ ছবি
শ্ৰেষ্ঠ কাহিনী- জৰাসন্ধ** Best Actress: Nutan
শ্ৰেষ্ঠ পৰিচালনা- বিমল ৰায়
শ্ৰেষ্ঠ চিত্ৰগ্ৰহণ- কমল বসু
শ্ৰেষ্ঠ শব্দগ্ৰহণ- দিনশ্ব বিলমৰীয়া

প্ৰসংগ

বাহ্যিক সংযোগ

Bandini at Bimal Roy Online Museum

শ্ৰেণী:হিন্দী চলচ্চিত্ৰ
শ্ৰেণী:১৯৬৩ বৰ্ষৰ চলচ্চিত্ৰ
শ্ৰেণী:ভাৰতৰ নাৰী সম্পৰ্কীয় চলচ্চিত্ৰ
অসমত হোৱা ভূমিকম্প (১৮৯৭)

১৮৯৭ চনৰ ১২ জুন তাৰিখে হোৱা ভূমিকম্পটোৱে সমগ্ৰ অসমৰ ক্ষতি সাধন কৰে। ইয়াৰ প্ৰাৱল্য আছিল ৮.১ ৰিখটাৰ স্কেল।.

এই ভূমিকম্পৰ ফলত প্ৰায় ১৫০,০০০ বৰ্গ মাইল (৩৯০,০০০ বৰ্গ কিঃমিঃ) অঞ্চলৰ ঘৰ-দুৱাৰ আদি ধ্বংস হয়। ইয়াৰ উপৰি ম্যানমাৰৰ পৰা নতুন দিল্লীলৈকে প্ৰায় ২,৫০,০০০বৰ্গ মাইল (৬,৫০,০০০ বৰ্গ কিঃমিঃ) জুৰি এই ভূমিকম্পৰ কম্পন অনুভৱ কৰা গৈছিল। ইয়াৰ ফলত প্ৰতিৱেশী দেশ ভূটানৰ বহু অট্টালিকা ধ্বংস হয়।

এই ভূমিকম্পৰ ফলত প্ৰায় ১৫০০ জন লোকৰ মৃত্যু হৈছিল। ইয়াৰ উপৰিও বহু পৰিমাণৰ সা-সম্পত্তিৰ ক্ষয়-ক্ষতি হয়‌। লগতে অসমৰ কামৰূপ জিলাত Chandubi নামৰ এখন বিলৰ(Lake)সৃষ্টি হৈছিল। এই বিলখন Guwahati ৰ পৰা 64 km দূৰৈত অৱস্থিত।

পটভূমি

বহু গৱেষকৰ মতে অল্ডহাম চ্যুতিত এই ভূমিকম্পটোৰ সৃষ্টি হৈছিল।

লগতে চাওক

অসমত হোৱা ভূমিকম্প (১৯৪৭)
অসমত হোৱা ভূমিকম্প(১৮৯৭)

লগতে পঢ়ক

Gahalaut V.K. and Chander R., A rupture model for the great earthquake of 1897, northeast India.
Oldham, Richard D. 'Report on the great earthquake of 1897'. Geological Survey of India, Calcutta, 1899.
Lee, W.H.K., and M. Meyers and N. Shimazaki. 'Historical Seismograms and Earthquakes of the World Academic Press, San Diego, 1988.

তথ্য সংগ্ৰহ

বাহ্যিক সংযোগ

Tom LaTouche and the Great Assam Earthquake of 12 June 1897: Letters from the Epi (with photographs of damage at Shillong, Rowmari and Calcutta, detailed field report with diagrams, and mapping of the epicentre)

শ্ৰেণী:ভূমিকম্প
শ্ৰেণী:প্ৰাকৃতিক দুৰ্যোগ‎
বিৰিঞ্চি কুমাৰ দাস

বিৰিঞ্চি কুমাৰ দাস এজন সমালোচক, অনুবাদক, অধ্যাপক। তেওঁ বৰ্তমান বৰপেটা ছোৱালী মহাবিদ্যালয়ৰ অধ্যক্ষ ৰূপে কাৰ্যনিৰ্বাহ কৰি আছে। তেওঁ অসমীয়া সাহিত্য সন্মিলনীৰ ২০২৩-২৫ বৰ্ষৰ কাৰ্যবাহী সভাপতি ৰূপেও সেৱা আগবঢ়াই আহিছে। তেওঁৰ বৰ্তমানলৈকে ৪খন গ্ৰন্থ প্ৰকাশ পোৱাৰ লগতে দুখনকৈ অনুবাদিত গ্ৰন্থ প্ৰকাশ হৈছে।

জন্ম আৰু বংশ পৰিচয়

বিৰিঞ্চি কুমাৰ দাসৰ জন্ম হয় ১৯৬৭ চনত, বৰপেটা চহৰৰ পালাংদি হাটীত। তেওঁৰ পিতৃৰ নাম অন্নেশ্বৰ দাস আৰু মাতৃৰ নাম অম্বিকা দাস।

শিক্ষা জীৱন

বিৰিঞ্চি কুমাৰ দাসে ১৯৮৪ চনত বৰপেটা বিদ্যাপীঠ হাইস্কুলৰপৰা হাইস্কুল শিক্ষান্ত পৰীক্ষাত প্ৰথম বিভাগত উত্তীৰ্ণ হয়। ইয়াৰ পাছত বৰপেটাৰ মাধৱ চৌধুৰী মহাবিদ্যালয়ত উচ্চতৰ মাধ্যমিক পৰ্যায়ৰ শিক্ষা সমাপ্ত কৰি একেখন মহাবিদ্যালয়ৰ পৰা ইংৰাজী বিষয়ত স্নাতক ডিগ্ৰী লাভ কৰে। পৰৱৰ্তী সময়ত তেওঁ গুৱাহাটী বিশ্ববিদ্যালয়ৰ পৰা ইংৰাজী বিষয়ত স্নাতকোত্তৰ ডিগ্ৰী লাভ কৰে। ২০১০ চনত তেওঁ “Socialist Realism in Mikhail Sholokhov’s Novels: A Cross-Cultural Study” বিষয়ত গৱেষণা কৰি গুৱাহাটী বিশ্ববিদ্যালয়ৰ পৰাই ডক্টৰেট ডিগ্ৰী লাভ কৰে।

কৰ্মজীৱন

মহাবিদ্যালয়ৰ ছাত্ৰ হৈ থকা সময়তে বিৰিঞ্চি কুমাৰ দাসে বৰপেটাৰ জিলা কৃষি বিষয়াৰ কাৰ্যালয়ত নিম্ন বৰ্গৰ সহায়ক হিচাপে কৰ্মজীৱন আৰম্ভ কৰি তাৰ সমান্তৰালভাবে অধ্যয়নো চলাই নিয়ে। ১৯৯৪ চনত তেওঁ অসম চৰকাৰৰ হিচাপ পৰীক্ষণ (স্থানীয় নিধি) বিভাগত সহকাৰী হিচাপ পৰীক্ষণ বিষয়া হিচাপে যোগদান কৰে। ১৯৯৫ চনত তেওঁ বৰপেটাৰ মাধৱ চৌধুৰী মহাবিদ্যালয়ৰ ইংৰাজী বিভাগত শিক্ষক হিচাপে যোগদান কৰে। ২০১৮ চনত তেওঁ সৰুপেটাৰ ভৱানীপুৰ হস্তিনাপুৰ বিজনী মহাবিদ্যালয়ত অধ্যক্ষ হিচাপে যোগদান কৰাৰ পাছত ২০২২ চনৰপৰা তেওঁ বৰপেটা ছোৱালী মহাবিদ্যালয়ৰ অধ্যক্ষ হিচাপে কাৰ্যনিৰ্বাহ কৰি আছে। ২০১৭ চনৰ পৰা বিৰিঞ্চি কুমাৰ দাসে গুৱাহাটী বিশ্ববিদ্যালয়ৰ বিদেশী ভাষা বিভাগৰ গৱেষণা তত্ত্বাৱধায়কৰ দায়িত্ব পালন কৰি আহিছে। তেওঁ মাজতে কিছুদিনৰ বাবে The Assam Tribune কাকতৰ স্থানীয় সংবাদদাতাৰ দায়িত্বও পালন কৰিছিল। ছাত্ৰাৱস্থাৰেপৰা বিভিন্ন কাকত-আলোচনীত অসমীয়া আৰু ইংৰাজীত বিভিন্ন প্ৰবন্ধ-পাতি, কবিতা, হাস্যৰসাত্মক লেখা, ব্যক্তিগত ৰচনা, চুটি গল্প আদি ৰচনা কৰা বিৰিঞ্চি কুমাৰ দাসে ঘাইকৈ সাহিত্য সমালোচনামূলক প্ৰবন্ধ ৰচনাত বিশেষ গুৰুত্ব প্ৰদান কৰি আহিছে। দেশী-বিদেশী বিভিন্ন গ্ৰন্থ তথা সাহিত্য-ধাৰা সম্পৰ্কে পৰ্যালোচনা আগ বঢ়োৱা বিৰিঞ্চি কুমাৰ দাসৰ গৱেষণা কৰ্মৰ মূল ক্ষেত্ৰ হৈছে তুলনামূলক সাহিত্য। ইয়াৰ উপৰিও অনুবাদ কৰ্মৰ সৈতেও তেওঁ জড়িত হৈ আছে।

সাহিত্যৰাজি

Socialist Realism in Mikhail Sholokhov’s Novels: A Cross-Cultural Study
এজন লোক, এখন চহৰ আৰু কিছু সৰাপাত (বিভিন্ন বিষয়ৰ প্ৰবন্ধৰ সংকলন)
অলপ কথা, অলপ পোহৰ (কবিতা সংকলন)
পাঠ পঠন (সাহিত্য বিষয়ক প্ৰবন্ধ সংকলন)
নিউমাৰো জিৰো (উমবেৰ্ট' এক'ৰ একে নামৰ উপন্যাসৰ অনুবাদ)
উন্মাদ (খলিল জিব্ৰানৰ The Madman, His Parables and Poems গ্ৰন্থৰ অনুবাদ)

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:জীৱিত ব্যক্তি
শ্ৰেণী:অসমীয়া সাহিত্যিক
শ্ৰেণী:অসমীয়া শিক্ষাবিদ